b"\n_START_ARTICLE_\nSant Pon\xc3\xa7 de Corbera\n_START_SECTION_\nDescripci\xc3\xb3\n_START_PARAGRAPH_\nSant Pon\xc3\xa7 de Corbera \xc3\xa9s un antic priorat benedict\xc3\xad, situat en un esper\xc3\xb3 del mass\xc3\xads de Garraf, dins el terme municipal de Cervell\xc3\xb3, encara que dep\xc3\xa8n eclesi\xc3\xa0sticament de la parr\xc3\xb2quia de Corbera de Llobregat, des d'on \xc3\xa9s accessible per una pista. L'esgl\xc3\xa9sia, \xc3\xbanica resta del monestir, \xc3\xa9s un edifici d'una nau i creuer, cap\xc3\xa7at per tres absis semicirculars. Sobre el creuer s'aixeca un cimbori de planta quadrada que fa de base al campanar de torre, de dos pisos, amb finestres geminades al pis superior. La nau es cobreix amb volta de can\xc3\xb3, sobre tres arcs torals. Els bra\xc3\xa7os del transsepte s\xc3\xb3n coberts tamb\xc3\xa9 amb voltes de can\xc3\xb3, disposades paral\xc2\xb7lelament a la de la nau (com si fos una esgl\xc3\xa9sia de tres naus) i comunica amb aquesta a trav\xc3\xa9s d'un gran arc sostingut per pilars de secci\xc3\xb3 semicircular. La c\xc3\xbapula oberta al creuer reposa sobre dos arcs paral\xc2\xb7lels, m\xc3\xa9s elevats. En els murs de desc\xc3\xa0rrega d'aquests dos arcs neixen trompes c\xc3\xb2niques que donen una base_NEWLINE_Tot l'exterior de l'edifici \xc3\xa9s ornamentat amb decoraci\xc3\xb3 de tipus llombard, caracter\xc3\xadstica del primer rom\xc3\xa0nic, en s\xc3\xa8ries de dos arquets entre lesenes i en els absis per grans arcs que es prolonguen en lesenes. A l'interior de l'absis central trobem tres n\xc3\xadnxols oberts al gruix del mur i al capdamunt tres finestres de doble esqueixada, les absidioles en tenen una de central. L'absis principal i l'absidiola dreta conserven fragments de pintures murals rom\xc3\xa0niques, amb motius vegetals i geom\xc3\xa8trics, que semblen correspondre a finals del segle XII o principis del XIII._NEWLINE_L'acc\xc3\xa9s actual \xc3\xa9s a ponent per una senzilla porta de mig punt adovellada amb les pedres vermelloses. Per sobre seu trobem dues finestres de mig punt. Corona la fa\xc3\xa7ana un finestral geminat amb el capitell esculpit._NEWLINE_Can Cases \xc3\xa9s un edifici rural constru\xc3\xaft damunt les restes de l'antic cenobi de l'esgl\xc3\xa9sia rom\xc3\xa0nica de Sant Pon\xc3\xa7 (segle XI). La construcci\xc3\xb3 actual tanca l'esplanada de la fa\xc3\xa7ana pel costat sud, on t\xc3\xa9 l'entrada la casa, amb portal i pati. Les edificacions annexes estan parcialment adossades a la fa\xc3\xa7ana de migjorn de l'esgl\xc3\xa9sia.\n_START_SECTION_\nHist\xc3\xb2ria\n_START_PARAGRAPH_\nLes primeres not\xc3\xadcies del monestir daten del 1068, en qu\xc3\xa8 ja posse\xc3\xafa alguns dominis alodials. Existeixen dues teories pel que fa als fundadors del monestir. La teoria m\xc3\xa9s antiga defensa que l'esgl\xc3\xa9sia devia ser erigida pel levita Guillem de Mediona o pels seus successors, senyors de Corbera, entre els anys 1025 i 1050, mentre que noves troballes documentals farien pensar que va ser erigida pel llinatge dels Cervell\xc3\xb3, ja que el monestir era conegut com a Sant Pon\xc3\xa7 de Cervell\xc3\xb3 als seus inicis, i no \xc3\xa9s fins a finals del segle XIII quan es passa a denominar Sant Pon\xc3\xa7 de Corbera. El 1096 ja \xc3\xa9s documentada la comunitat benedictina, subjecta a Cluny com a priorat, que abans del 1104 pass\xc3\xa0 a dependre de Sant Pere de Casserres, filial i centre de les possessions de Cluny a Catalunya. Des del segle XIV no tingu\xc3\xa9 pr\xc3\xa0cticament comunitat: nom\xc3\xa9s el prior, que era monjo de Casserres, i alguns preveres beneficiats. Al segle XV fou regit per priors comanditaris, i el 1590 les seves rendes s'uniren al Col\xc2\xb7legi de la Congregaci\xc3\xb3 Claustral Tarraconense, radicat primer a Lleida i despr\xc3\xa9s a Sant Pau del Camp (Barcelona), d'on es consider\xc3\xa0 filial fins a l'exclaustraci\xc3\xb3 del 1835._NEWLINE_L'esgl\xc3\xa9sia ha estat objecte de diverses consolidacions i restauracions els anys 1933 i 1942-43, i de manera \xc3\xa0mplia entre 1955-58, a c\xc3\xa0rrec del Servei de Catalogaci\xc3\xb3 i Conservaci\xc3\xb3 de Monuments de la Diputaci\xc3\xb3 de Barcelona._NEWLINE_No hi ha documentaci\xc3\xb3 referent a l'edifici com a residu de l'antic cenobi anomenat Can Cases, si b\xc3\xa9 el portal de la fa\xc3\xa7ana sud d\xc3\xb3na peu a aquest sup\xc3\xb2sit. La fam\xc3\xadlia Casas, actual propiet\xc3\xa0ria de la casa, ho \xc3\xa9s d'en\xc3\xa7\xc3\xa0 8-10 generacions i van viure aqu\xc3\xad fins als anys 1980. actualment s'han fet obres de neteja, repintant de blanc una part de les fa\xc3\xa7anes oposades a l'esgl\xc3\xa9sia."